ming030890/wiki-yue-high-quality huggingface dataset:
耶利哥

耶利哥 (阿拉伯文：أريحا‎，羅馬拼音：Arīḥā、希伯來文：יְרִיחוֹ‎，羅馬拼音：Yeriḥo) 係一座位於西岸地區嘅城市，係巴勒斯坦國耶利哥省嘅首都，由巴勒斯坦自治政府管治。耶利哥位於約旦河河谷，截至2017年人口係 20,907人。
自從英屬巴勒斯坦時期以嚟，耶利哥嘅控制一直都唔穩定：由1949年到1967年由約旦管，1967到1994年由以色列管，由1994年到依家由巴勒斯坦自治政府管。
耶利哥係世界上其中最古老嘅城市之一，亦係最先有城牆嘅城市。考古學家到依家，發掘到超過20層村落嘅足跡，最早嘅估計係有11,000年歷史。耶利哥城周圍都係棕櫚樹，所以吸引咗人類喺度住咗咁耐，而《聖經》亦形容佢為“棕樹城”。
2023年，耶利哥古城成爲咗 UNESCO 世界遺產。
生埗人

生埗人（粵拼：saang1 bou6 jan4），俗寫生保人，或者叫陌生人（粵拼：mak6 sang1 jan4），係指啲唔識得、或者唔熟嘅人。
有講法話，廣東話俗語當中，「生保」有陌生、生疏嘅意思，而呢個俗語嘅由來，係同古代保甲制度相關。相傳宋代以來，軍事管理嘅戶籍管理制度以戶、甲、保（問：究竟呢度係埗定係保隻？）等為基本單位，十戶一甲，十甲一保，每戶每甲每保都有詳細嘅記錄。因此，如果有陌生人入村，由於佢唔係保內的人，會叫做「生保」。久而久之，生保就成為陌生、生疏嘅代名詞。
李聖潑

李聖潑，BBS（1977年—）係香港親中派生意人，鄉下係福建石獅，東華三院甲寅年總理中學畢業、香港科技大學工商管理學士、北京大學工商管理碩士，曾任全國青聯委員、信義玻璃控股有限公司執行董事，而家係深圳市政協常委、信義光能控股有限公司董事、信義（中國）投資集團有限公司董事長、富甲天下文化傳播有限公司榮譽主席、同埋香港九龍樂善堂2018年度主席等職務。

九龍樂善堂成員過程
2006年，李聖潑開始做樂善堂常務總理，2014年升做副主席，甚至2018年度主席。

政治立場
佢係响香港親中派成員，曾經呼籲人參與設立政治篩選並大幅度削減直選議席嘅2023年香港區議會選舉。

選舉經歷
喺2021年9月，佢成為香港特别行政區選舉委員會委員(新界分區委員會、地區撲滅罪行委員會及地區防火委員會委員代表)。

屋企
李聖潑阿爸係香港富商李賢義，李氏家族持有信義玻璃控股有限公司（港交所：00868）、信義光能控股有限公司（港交所：00968）、信義汽車玻璃香港企業有限公司（港交所：08328），揸住全球第三大玻璃王國，市值成5百億港元。
康拉德·海爾

康拉德·海爾（1749年或1753年4月10號—1856年2月19號）係美國一位農夫、美國獨立戰爭老兵[咩時候？]兼人瑞。佢經常俾人認為係最早出世而又被攝影存證嘅人，不過都有其他競爭者，最出名嘅係補鞋匠約翰·亞當斯同埋黑奴凱撒。

生平
海爾出世喺後來成為緬因州嘅沃爾多伯勒村落——當時嗰度仲叫「Broad Bay」，屬於麻薩諸塞灣省。嗰個聚居地曾經因為瓦巴納基聯盟襲擊而荒廢，之後招募萊茵蘭嘅德國移民重新定居。海爾阿爸阿媽就係呢批移民之一，而海爾可能係當地第一個白人BB。佢老豆喺佢出世前嘅冬天過咗身。阿媽卡塔琳娜喺1772/1773年再嫁畀一個德國移民。後生嗰陣，海爾係德國路德會教友。
美國獨立戰爭期間，根據1819年嘅長俸申請同多個證人所講，海爾曾經加入大陸軍第25軍團。佢1775年12月入伍，一年後嘅1776年12月中喺菲什基爾光榮退役。歷史檔案冇記錄佢其他從軍經歷。後人話海爾曾經參與1776年12月華盛頓橫渡特拉華河嘅著名事件，又話佢服役到1778年，但呢啲講法都冇辦法證實。
海爾1776年同瑪麗·韋伯結咗婚，生咗十個仔女。打完仗之後返到沃爾多伯勒耕田，直到1856年過身。佢落葬嗰陣得到全副軍禮。
約1852年，據講103歲嘅海爾影咗張銀版相片肖像。佢經常被讚係已知最早出世嘅攝影存世者，不過仲有幾個疑似更早嘅人選，包括一個叫瑪麗·門羅·桑德森（1748–1852）嘅女人、埃茲拉·格林醫生（1746–1847）、補鞋匠約翰·亞當斯（1745–1849）、喺1743至1754年之間出世嘅獨立戰爭老兵巴爾圖斯·斯通、話係1735或1741年出世嘅約翰·歐文，仲有墓碑刻住「1737年出生，1852年逝世」（即係話活咗114-115歲）嘅黑奴凱撒。
表徵學習

表徵學習（英文：feature learning / representation learning）係機械學習入面常用嘅一種演算法，專門用嚟將啲 input 轉化、令啲 input 簡單啲有用啲，但同時又保留到啲 input 當中帶嘅重要資訊。
例如喺現實應用當中，個數據庫有陣時可以有成幾百個用嚟做預測嘅變數（輸入  嘅維度有幾百咁高），而呢種情況喺用機械學習處理圖像同影片嗰陣好常見，噉可能會造成問題－例如搞到個程式要做嘅運算量太大，要花好耐時間先行得完。於是個機械學習程式嘅設計者就可能會諗某啲方法，減少輸入當中變數嘅數量（降低  嘅維度），等個學習程式易行啲。常見方法有事前幫柞數據做吓主成分分析（principal component analysis）或者聚類分析先，跟住至將數據輸入落去個機械學習程式嗰度。但噉做就梗會令到輸入簡化咗，造成資訊流失。所以「表徵學習要點做」喺機械學習上係一個好受關注嘅課題。
「做表徵學習，同柞數據降低維度」嘅過程可以用是但一種學習範式或者數學模型嚟做。譬如對於一個監督式學習人工神經網絡嘅表徵學習，係設佢啲輸入做成數據庫入面所有嘅 x 變數，跟手設佢啲輸出做成若干粒神經細胞（輸出神經細胞數量要明顯少過  變數嘅數量），再教佢畀出正確輸出。
豐滿水電站

豐滿水電站（簡化字：丰满水电站）係吉林市一座水力發電大壩，初初起好嘅時候係全亞洲最勁嘅水力發電設施。大壩攔截松花江嘅水源嚟發電同埋控制水位，水壩後面形成嘅湖叫做松花湖。
喺松花江吉林段起大壩做水力發電嘅計劃係由滿洲國時代開始。第一代大壩喺1937年動工，1942年開始儲水，1943年開始發電，但係本來嘅設計去到1945年滿洲國投降都未起完，連排洪閘都未有。1959年，由中華人民共和國接管嘅第一代豐滿水電站終於起晒，總共有八組渦輪，發電量 552.5 MW。水電站喺1970至1998年之間三度擴建，加到發電容量 1002.5 MW。2010年代重建之前測量，最大壩高 91.7 米，最大庫容 109.88 億立方米。
2007年，因為大壩日益殘舊，國家電力監管委員會開始計劃重建豐滿水電站，計劃主要係喺本來嗰條大壩下游120米嘅位置起條全新嘅壩，然後拆咗條舊壩。新壩2014至2019年施工，裝六組由哈爾濱電氣集團生產嘅發電機組，每組發電容量 200 MW。
吉林市冬天氣溫長期喺攝氏零度冰點以下。水電站將結咗冰嘅湖面底下嘅液態水排落吉林市中心嗰段河，令超冷凍水蒸氣喺市區同凍過冰點嘅空氣、硬物相遇，水氣喺樹枝上面凝結成為霧淞。吉林霧淞號稱「中國四大天然奇觀」之一。
資訊熵

想像家吓掟一個銀仔（睇埋伯努利試驗），幅圖 Y 軸係資訊熵，而 X 軸係出「公」嘅機率。由幅圖睇得出，資訊熵喺個銀仔冇出千（「公」同「字」機率都係 50%）嗰時會最大化。
提示：呢篇文講嘅唔係熵。
資訊熵（粵拼：zi1 seon3 soeng1 | 英文：information entropy）係資訊理論（研究資訊嘅數學理論）上嘅核心概念。同物理學上所講嘅熵唔同，資訊論當中嘅「熵」係一個指標，用嚟量度一個有隨機性喺入面嘅變數或者過程當中帶有幾多不確定性喺入面。
舉個例說明，想像家吓掟一個銀仔同擲一粒骰仔，假設個銀仔同粒骰仔係冇出千嘅，前者有 50% 機會率係公、50% 機會率係字，而後者有 1/6 機會係擲到「1」、1/6 機會係擲到「2」... 如此類推，即係話：
掟銀仔（ 表示掟銀仔結果；0 代表公、1 代表字）：

擲骰仔（ 表示擲到嘅數字）：
後者嘅情況有更加高嘅資訊熵－後者當中有更多嘅可能性喺度，所以不確定性亦都更加大。亦都因為噉，「話俾人知掟銀仔嘅結果」所俾嘅資訊少過「話俾人知擲骰仔嘅結果」所俾嘅，因為喺後者情況當中，「提供資訊」所消除嘅資訊熵更加多。就係噉，資訊論做到將「資訊」呢一個概念量化，令到資訊成為一個喺科學上可以被研究嘅對象。
以下嘅內容係建基於概率論嘅基礎概念嘅。

算式
睇埋：資訊理論
俾是但一個變數，佢會有一啲可能數值，例如「某年某月某日某刻掟某一個銀仔」嘅可能數值大致上有兩個－「公」同「字」。每個數值都會有一定嘅機會率出現，而描述每一個可能數值出現嘅機會率嘅就係所謂嘅概率質量函數（probability mass function）。知道咗某一件事件嘅概率質量函數之後，件事件所帶有嘅資訊熵（數學符號係 ，單位係山農）可以用以下呢條式計算：
；
喺呢條式當中， 係指第 i 個可能性發生嘅機會率，而  係  以 2 做基數嘅對數。成條式用日常用語講嘅話如下：「考慮一件事件嘅所有可能性，將每一個可能性嘅機會率乘嗰個可能性嘅機會率以 2 做基數嘅對數，再將呢啲得出嘅數加埋嗮一齊，再將個數負向，就會得出件事件所包含嘅資訊熵」。用呢條式計嘅話，「掟一粒冇出千嘅銀仔」（即係話「公」同「字」嘅機會率都係 50%）呢件事件當中帶嘅資訊熵（）係：
；
喺直覺上，呢條式係喺度量度緊件事件含有嘅不確定性。科學家之所以會揀用呢條式嚟計資訊熵，係因為喺可能嘅算式當中，得呢條符合佢哋心目中「一條計不確定性嘅算式應有嘅特性」：例如一件肯定嘅事件係理應冇資訊熵嘅－而如果其中一個可能性機會率等如「1」（即係其他可能性機會率冚唪唥等如「0」）， 呢條式會俾出「0」；而另一方面，喺每個可能性機會率都一樣（不確定性最大化）嗰陣， 俾嘅數值會最大化。

概論
資訊熵嘅單位係位元（bit）。有啲研究者會用 2 以外嘅數做上面條式個對數嘅基數嘅，不過道理都一樣，例如用 28 = 256 做基數嘅話，條式就會俾出以位元組（byte）作為單位嘅資訊熵。
資訊熵算式嘅一個特殊情況涉及一個得兩個可能數值嘅隨機變數，例如「掟銀仔嘅結果」就屬於呢種變數。喺呢個情況下，兩個可能性嘅機率加埋實會等如 1（，當中  同  係兩個可能情況分別嘅機率），而呢件事件條資訊熵式就係所謂嘅二元熵函數。條式係噉樣嘅：
－係將  應用落去「得兩個可能性」嘅情況嘅樣。
想像家吓有一個資訊源，佢傳送一連串有 N 個符號嘅資訊，而每個符號都係獨立同分佈（iid）－指一個符號係乜唔會影響嗰串嘢入面第啲符號係乜，但每個符號嘅概率分佈相同，例如一連串互不相干，每個都係隨機噉揀嘅英文字母－呢串嘢嘅資訊熵係 （當中  係每一個個別符號嘅資訊熵）咁多位元；而如果呢串嘢係同分佈（每個符號概率分佈相同）但係唔獨立（一個符號係乜可以影響第啲符號係乜嘅機率）－例如係一篇用英文寫嘅文章噉，如果佢某一橛係「information」呢個字嘅話，噉呢橛嘅下一格好大可能係一個空位－喺呢種情況下，串嘢嘅資訊熵會細過 。
如果有個人傳遞 1,000 位元（0 同 1）長嘅數碼訊號，而收訊號嗰個人喺訊號傳出去之前經已完全噉知道嗮每一個位元係「1」定「0」，噉傳訊號嗰個人冇傳達到任何新資訊－因為收訊號嗰個人喺收到訊號前後嘅資訊熵都係「0」，所以呢串訊號嘅傳遞並冇消除任何資訊熵。但如果喺收訊號嗰個人眼中嗰 1,000 個位元每一個都係 50% 機率係「1」、50% 機率係「0」嘅話，噉用  嚟計，佢透過接收呢串訊號會收到 1,000 位元嘅資訊。
賴灼東

賴灼東（英文： Anthony Cheuk-Tung LAI ）係來自香港嘅電腦安全研究員 創辦 VXCON 駭客會議。

簡歷
賴灼東喺香港1975年12月11日出世。幼稚園就讀喺沙田幼稚園，小學就讀喺沙田沙角邨基覺小學，中學就讀喺梁文燕紀念中學（沙田），1998年大學本科生畢業於香港科技大學計算機科學，並喺2022年獲得香港科技大學電腦科學及工程學博士學位。
自2011年起, 賴灼東接受以下媒體訪問, 並提供有關網絡安全和安全事故意見。
賽牡丹

賽牡丹（粵拼：coi3 maau5 daan1；學名：Papaver rhoeas），又叫虞美人（jyu4 mei5 jan4）、包米罌粟（baau1 mai5 aang1 suk1）、麗春花（lai6 ceon1 faa1）、錦被花（gam2 pei5 faa1）、百般驕（baak3 bun1 giu1）、蝴蝶滿園春，係罌粟科罌粟屬嘅1～2年生草本植物。原產歐洲同北亞地區，而家喺全球好多個地方都可以搵到。
佢嘅花語係生死別離、悲歌。

賽牡丹
呢隻花個樣有幾分似牡丹，所以有「賽牡丹」呢個名。

虞美人
自從古代將呢種花傳入中國之後，園藝家自然噉諗返古代歷史比較出名嘅霸王愛妻——虞姬而改成噉嘅名。

樣
成樖嘢有25～90cm高，梗直立兼有分枝，梗上有伸展嘅剛毛，好少見到冇毛。葉嘅樣好似窄嘅蛋或披針噉，羽状分裂，但裂片好似披針噉。花係單生品種，生喺梗同分枝頂，花蕾似橢圓形或蛋形，開花之前向下髧；花芯有好多雄蕊同一條大嘅雌蕊；有2嚿闊橢圓形嘅萼片；花瓣有4嚿，圓形或橢圓形噉，長25～45mm；開花之後，冚喺花蕾嗰兩嚿花萼好快甩落嚟；花色有4種，分別係紫、紅、白、粉紅、藍；每年3～5月開花，但花期凈得兩日。果係蒴果品種，好似倒立兼拉闊咗嘅蛋噉，長10～22mm，冇毛但有肋，不過好唔明顯。入面有好多粒籽，好似個腎噉，長大概1毫米。

用途
佢可以做盆景植物當花卉嚟睇。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
成樖嘢同、花、果都可以做藥，可以醫咳、腹痛同痢疾呢啲病。

毒性
雖然賽牡丹比較靚，但佢成樖嘢（尤其係花粉同籽）有毒生物堿，一唔小心食咗佢，輕嘅會出現中樞神經中毒，重嘅命仔會隨時凍過水。

京戲
維基辭典有呢個詞嘅解釋：四面楚歌
相傳西楚霸王項羽喺楚漢戰爭輸咗而俾漢軍圍實嗮。項羽知自己好難突出重圍，就日日同虞姬一齊蹓夜飲餐飽。咁啱得咁嘺，聽到四面楚歌之後同虞姬一齊喊住唱歌，從而形成嗰個時期最慘嘅愛情故事——「霸王別姬」，後嚟首歌傳咗成千年都未停過，成為京戲嘅一部分。

和平紀念日
喺和平紀念日紀念活動，會戴住賽牡丹喺心口前面嚟表示紀念。

國花
喺歐洲，賽牡丹係比利時國花。

冰島虞美人同罌粟、賽牡丹嘅區分
冰島虞美人同罌粟、賽牡丹經常俾人搞亂，因為花型相類似，但兩者實情差好遠。
李嘉圖等價定理

李嘉圖等價定理係一個經濟學理論，由英國經濟學家大衛·李嘉圖（David Ricardo）提出，講嘅係政府嘅借貸同稅收對經濟嘅影響。
呢個定理話，政府無論係而家收稅定係借錢遲啲先還，對經濟嘅影響係一樣嘅，因為啲人會預期到政府遲早都要加稅嚟還債，所以佢哋會而家就儲多啲錢，準備將來交稅。咁樣，政府嘅借貸就唔會刺激到經濟增長，因為啲人嘅消費同投資行為已經調整咗。簡單嚟講，李嘉圖等價定理認為政府嘅財政政策，無論係借貸定係稅收，對經濟嘅長期影響係冇分別嘅。
浙江

浙江省（粵拼：zit3 gong1）係位於中國東部沿海，連住長江三角洲，同江蘇省接壤。境內最大嘅河流錢塘江，因為江流曲折，叫之江，諧音浙江，省就以江為名，簡稱「浙」。省會杭州。
康和里

康和里（英文：Cornwall Avenue ）係香港一條曾經存在嘅道路，為九龍尖沙咀嘅一條小街。由於需要配合土地發展公司（後來市區重建局）嘅河內道重建計劃（依家嘅位置成為K11購物藝術館嘅一部份），地政總署永久封閉咗康和里同另外三條後巷，共四條街道 。

地理
康和里靠近麼地道及碧仙桃路，同緬甸臺相對。

歷史
香港政府曾經喺1975年下半年將康和里及河內道發展成消閒購物行人專用區，試行六個月，唔准啲車駛入兩條街 。不過，推行咗無幾耐就出現咗反效果，康和里商戶投訴啲車無得進入之後，顧客量反而大減，貨物運送亦麻煩咗；後嚟，雖然政府俾旅遊巴士駛入，但係於事無補 ，最終計劃喺同年嘅12月31號結束。
1976年，城市建設委員會向行政局提交草案，建議拆除康和里、河內道、麼地道嘅幾十座舊樓，對嗰個三角區域進行重建 。到咗1978年，當時香港政府嘅尖沙咀城市設計藍圖，係將嗰三條街，同埋碧仙桃路（下稱四街）嗰度嘅三十九座舊樓拆咗，重建成新嘅商住區，由於嗰啲地段嘅土地租約喺1978年底到期，政府決定唔同嗰啲地段嘅業主續約，後經過幾年爭議同協商，政府喺1982年同意由部分業主組成六間公司，自行對四街進行重建發展計劃。但係到咗1985年，因為重建嘅經濟效益考慮，呢啲公司擱置咗自行重建計劃，俾政府要求補返1978年以嚟嘅地租同埋利息 。
2000年代初，新世界發展再向市區重建局提出四街重建計劃。其中康和里範圍主要會變成綠化休憩區，成條街消失咗 。重建展開之後，有附近居民投訴政府曾經承諾保留康和里嘅幾棵老樹，但係發現啲老樹俾人斬咗，市建局嘅回應係，佢哋從來都無應承過唔斬老樹 。

特色
康和里嘅商舖以招待遊客為主。
沿路著名地點包括：
酒吧：Waltzing Matilda Inn
酒店： New Astor Hotel （新雅圖酒店），响加拿分道同碧仙桃路交界
湖州

湖州（粵音：wu4 zau1；吳拼湖州話：Ẽw Cieu）喺中國浙江，家下係地級市，叫湖州市。湖州位於太湖南面，「湖州」個「湖」講嘅就係「太湖」，係唯一以太湖起名嘅地方。東面係嘉興，南面有杭州，西面係安徽，北面係江蘇。
湖州係中國有名嘅「蠶都」，係絲綢嘅發源地之一，歷史上係中國四大絲綢之都之一，有「湖絲衣天下」嘅讚譽。亦係有名嘅魚米之鄉、文物寶庫。

史
湖州係有兩千幾年嘅江南古城，係中國蠶絲、茶、湖筆文化嘅發祥地之一。郊區嘅錢山漾遺址出土嘅蠶絲織物係目前考古發現最古嘅絲織品（4700年前）；南潯「輯里絲」喺1815年攞過巴拿馬國際金獎、1851年倫敦首屆世博會金獎。長興顧渚山有過中國第一間貢茶院，係茶聖陸羽舉行茶事嘅重要場所，並且喺度寫咗世上第一部茶學經典《茶經》。「文房四寶」之首嘅「湖筆」喺湖州善璉出產，當地人尊秦代將軍蒙恬做「筆祖」。湖州出過好多人才，係人文薈萃之地，有話「中國書畫史，半部在湖州」，出咗唐代詩人孟郊，元代書畫家趙孟頫，明代小說家凌濛初，現代書畫家吳昌碩，一啲歷史名流比如王羲之、顏真卿、陸羽、蘇軾都來過呢度。

沿革
上古時，太伯、仲雍奔吳，開闢吳地，湖州係「三吳」之一（另外係蘇州、吳江）。
戰國時，楚考烈王十五年（前248年）春申君封來呢度，修築城池，設菰城縣。「菰城」來由係當地「澤多菰草」。
秦滅楚後，前222年喺菰城設烏程縣，得名自當地擅長釀酒嘅烏申、程林兩家。
前206年，項羽喺吳中起兵，自立爲西楚霸王，喺湖州起咗個「項王城」。西漢初年呢度係吳王劉濞封國。
三國時，東吳喺度設吳興郡，意思係想「吳國興盛」。
南梁末年，改名爲震州，呢個名係據太湖起嘅，太湖古名叫「震澤」。
隋朝仁壽二年（602年），就根據太湖個名，改爲湖州。喺唐代天寶六年（742年）到乾元六年（758年）年間，湖州一度叫吳興郡。
元代，元貞六年（1295年）廢州設路，叫湖州路。至正二十六年（1366年）改爲湖州府。
1912年，廢咗湖州府，烏程同歸安合爲吳興縣。
1949年，吳興縣城區抽出做吳興市，同吳興縣並立。1950年改做湖州市（縣級），1962年到1970年間撤銷，1981年吳興縣併入湖州市，1983年升為地級湖州市。

轄下變動年表
1983年7月27號，撤銷嘉興地區，縣級嘅湖州市升為地級，屬浙江省，設城區、郊區，劃入原先嘉興地區嘅德清縣、長興縣、安吉縣（2區3縣）
1988年9月1號，撤銷城區、郊區。（1市3縣）
1993年設城區、南潯、菱湖三個區。（3區3縣）
2003年1月2號重新劃區爲吳興、南潯兩個區。（2區3縣）

政區
湖州轄2個區、3個縣。
區：吳興區、南潯區
縣：長興縣、德清縣、安吉縣
過橋簽證

過橋簽證（Bridging Visa），係澳洲嘅一種臨時簽證，容許申請人（通常已經喺澳洲）喺等候簽證審批嗰陣，繼續喺澳洲居留嘅一種簽證。有時有啲喺澳洲嘅非公民或者永久性居民嘅人（攞住學生簽證、工作簽證、旅遊簽證），佢哋本身申請咗續簽或者下一個簽證，但而家嘅簽證就嚟到期又未批下一個實質性簽證時，過橋簽證就可以幫助佢哋繼續合法喺澳洲居留。
過橋簽證並唔係批出嚟嗰陣就生效，而係手頭上嘅簽證到期而新簽證申請結果又未出嘅情況下先會生效。
瀋陽

瀋陽（粵拼：sam2 joeng4；傳統英文名：Mukden；普通話拼音：Shěnyáng；滿文：ᠮᡠᡴᡩᡝᠨ，穆麟德：mukden）係遼寧省城，響遼寧省中間偏東，遼東嗰邊，遼北平原東邊；行政上係省轄市，叫瀋陽市，管埋周圍嘅縣，面積有成12,980平方公里，常住人口914.7萬，而市區面積有3,495平方公里，人口有569.15萬。瀋陽係中國工業重地。舊時個城亦都叫盛京（sing6 ging1）同奉天（fung6 tin1）。
長春

長春（粵拼：coeng4 ceon1；舊英文名：Hsinking；普通話拼音：Changchun）係中華人民共和國吉林省嘅省會。
Alincourt

Alincourt係法國嘅一個市鎮，位置喺亞丁。
Wordle

《Wordle》係Josh Wardle編寫嘅網頁文字遊戲（英文：Word game）。
喺《Wordle》入面，玩家有六次機會去估有五個字母嘅詞語。每嘗試一次，玩家會得到三種唔同回饋：綠色表示字母位置正確；黃色表示答案包含嗰個字母但係位置唔啱；灰色表示答案冇嗰個字母。《Wordle》玩法同Mastermind之類嘅遊戲相似，但佢會明確指出邊啲字母估中咗。所有玩家每日嘅詞一樣（取決於瀏覽器嘅日期）。

背景
Josh Wardle曾經喺Reddit上面創作過社會實驗《Place（英文：Place (Reddit)）》同埋《The Button》。
之後，佢設計咗《Wordle》，但係最初淨係畀佢自己同伴侶帕拉克·沙（Palak Shah）玩。2021年10月，佢正式喺網上發布咗呢個遊戲。同年12月，Josh Wardle加咗將遊玩結果分享成繪文字方塊嘅功能，於是引起大批嘅玩家喺Twitter上面分享佢哋自己遊玩嘅結果，令到呢個遊戲受到關注。好多仿作（英語：video game clone）、變種同埋唔同語言嘅版本相繼咁誕生。
拉布拉多狗

拉布拉多狗（英文：Labrador Retriever）係一種中大型狗類，天生溫和、活潑、冇攻擊性、智能高，係適合揀唻做導盲犬或者其他工作犬嘅狗品種。
佢同金毛尋回犬、哈士奇一齊，並列做三大無攻擊性狗類。拉布拉多係美國犬業俱樂部目前登記數量最多嘅品種。

外形
拉布拉多係一種大型狗種。毛屬短毛，外層直而且緊密內則為柔軟而且可以防水禦寒嘅內層毛皮，好似水獺嘅跟腳趾間嘅蹼令佢哋好啱游水。拉布拉多嘅標準顏色有三種：黑色、黃色同埋朱古力色。係由兩組基因控制，一組控制毛色有黑黃兩種，另一組控制鼻頭嘅顏色有黑色同埋粉紅色，朱古力色係黑色基因同埋粉紅色鼻頭基因嘅組合，黃色嘅拉布拉多就有兩種鼻頭顏色嘅可能，而黑色就係全深色嘅組合。

體形
拉布拉多係一種中大型狗種，身型大約係55～62公分，體重大約喺25～34公斤左右。
標準高度係： 
公：56 - 61 cm，乸：53 - 58 cm；
標準重量係： 
公：27 - 34 kg，乸：25-32 kg。
密佗僧

密佗僧（英文litharge），又叫密陀僧，係種有毒嘅礦石，成份係氧化鉛（PbO）。屬於次生礦物，由方鉛礦氧化形成。佢形成有內部四方晶系結構嘅覆蓋層同結殼。同斜方晶系嘅黃丹係同質異形體。會形成柔軟（莫氏硬度2）、紅色、油脂光澤嘅硬殼，相對密度非常高（9.14–9.35）。
可以當藥材用，醫瘡症。
2032年

2032年係閏年，元旦係禮拜四。

大件事
1月1號：元旦，2031年玩完。
2032年度春節。
2032年度復活節。
2032年度國際勞動節。
2032年度端午節。
2032年度中秋節。
2032年度英王壽辰。
2032年度香港小姐競選。
2032年度世界小姐。
2032年度世界足球小姐競選。
2032年夏季奧林匹克運動會。
2024 YR4襲擊地球。
《萬千星輝賀台慶2032》。
12月25號：普天同慶耶穌基督2032歲生忌。
12月31號：元旦前夕，2033年駕到。
1982年出世嘅人踏入50歲。
1992年出世嘅人踏入40歲。
2002年出世嘅人踏入30歲。
2012年出世嘅人踏入20歲。
2022年出世嘅人踏入10歲。
太空油

太空油，學名依托咪酯（Etomidate），係一種醫學上用作鎮靜同麻醉嘅藥物。不法分子將依托咪酯與其他化學物質混合，製成煙油，再用電子煙嘅方式吸食。因為吸食後會令使用者產生「上太空」嘅感覺，所以呢種毒品稱之為「太空油」。太空油通常透過電子煙加熱後吸食，呢種用法令其更易被年輕人接受，尤其係喺社交網絡上推廣嘅時候，容易吸引青少年誤用。

危害
濫用太空油會對身體造成多方面嘅危害，包括：
身體反應：頭暈、抖震、呼吸困難、甚至昏迷。
精神影響：情緒波動、幻覺、幻聽，甚至出現失憶。
嚴重後果：濫用可能導致腦部永久損傷，亦有吸食後因失控而發生意外，例如車禍同墮樓。
根據香港禁毒處嘅資料，太空油喺21歲以下青少年中係第三位最常吸食嘅毒品。其快速成癮性同危害性令其成為近年社會關注嘅焦點。

法律地位
2025年2月14號起，香港特區政府將依托咪酯及其他三種類似物列為毒品，納入《危險藥物條例》（香港法例第134章）管制。根據新法例：
販運及非法製造：最高可被判終身監禁及罰款500萬港元。
非法持有及使用：最高可被判監禁7年及罰款100萬港元。

社會影響
太空油嘅濫用對香港社會造成嚴重影響，尤其係青少年群體。自2023年以嚟，警方已經處理多宗涉及太空油嘅案件，並拘捕多名涉案人士。為咗應對呢個問題，香港政府加強咗反毒品教育，包括製作宣傳短片、廣告，喺學校舉辦講座，提升公眾對「太空油」嘅認識。
解謎遊戲

解謎遊戲（英文：puzzle，近似粵拼：pat1 sou4），又叫益智遊戲或者智力遊戲，最基本上係指要求玩嘅人用腦慢慢諗嘢嘅遊戲。嚴格啲講，定義上解謎遊戲起碼要有兩樣嘢：係一種遊戲，同埋會有明確嘅「正確答案」。
譬如砌圖、七巧板、數獨同埋扭計骰等，都屬於解謎遊戲。而由廿世紀開始，遊戲界仲興起咗解謎電子遊戲呢家嘢－即係以電子遊戲形式存在嘅解謎遊戲，當中源於一九八〇年代嘅蘇聯嘅俄羅斯方塊就好出名。
解謎遊戲會考玩家嘅智力，往往會要求玩家用到數學、邏輯或者語文上嘅知識嚟解開謎題：例如扭計骰就好考驗玩家嘅空間智能－玩家玩扭計骰嗰陣，目的係要反覆噉扭粒骰，令粒骰變成「每塊面都淨係得一隻色」嘅狀態，途中實要係噉喺個腦海入面想像粒骰「用呢種呢種方法旋轉，會變成點嘅樣」（空間智能所反映嘅能力之一）。事實係，解謎遊戲涉及咁多唔同嘅認知同推理能力，因而吸引咗多個唔同領域嘅學者嘅注意－好似係數學同邏輯、認知心理學以至資訊科技等嘅領域，都有工作者喺度研究解謎遊戲相關嘅課題。

具體定義
睇埋：遊戲同複雜度
有人會將解謎遊戲定義為「要用腦諗，解難」嘅遊戲，不過有遊戲設計方面嘅工作者指，呢個定義有問題：國際象棋等嘅棋都係要用腦嚟玩嘅，但一般又唔會俾人歸類做解謎遊戲；而遊戲人工智能等領域嘅研究亦表明，好似戰略遊戲同射擊遊戲等嘅電子遊戲類型，都係要用腦處理好多資訊先可以玩得成功嘅：例如想像有位玩家玩射擊遊戲，佢個腦要不斷快速作出「行去呢個位，會唔會提升自己畀對手射中嘅機率」噉嘅決策；但係呢啲電子遊戲類型又唔會歸類做解謎遊戲；事實係玩親遊戲實要用腦。學術化噉講，即係話個定義區分唔到「應該屬解謎遊戲嘅嘢」同埋「應該唔屬解謎遊戲嘅嘢」。
對於解謎遊戲學術上要點定義，有遊戲設計嘅學者主張，解謎遊戲有兩個重點特徵：
同第啲遊戲一樣嘅係，解謎遊戲要跟規則玩；
同第啲遊戲唔同嘅係，解謎遊戲會有明確嘅「正確答案」；
舉例說明，想像九點謎題呢條認知心理學上嘅謎題。九點謎題如下：家陣有九點（下面左圖），受試者要用支筆一嘢過畫四條直線，將九點連埋一齊，途中支筆唔可以離開張紙，而且支筆唔可以畫同一條線多過一次；下面右圖係九點謎題嘅答案；正路嚟講一見到右圖，就會知右圖明顯係個正確答案。
九點謎題（左圖）；九點謎題嘅答案（右圖）
好似係七巧板（啲板一形成想要嘅形狀，就知搵到正確答案）、數獨（啲數一填啱嗮，就知搵到正確答案）以及扭計骰（粒骰一達致每塊面都只得一隻色，就知搵到正確答案）... 等直覺上認為應該屬解謎遊戲嘅事物，都符合上述呢個定義。
相比之下，好似國際象棋或者射擊遊戲等嘅事物就唔合符個定義：喺標準嘅國際象棋對局入面，一位玩家會有個對手；除非對手係簡單得好交關嘅人工智能，否則個對手實會識得判斷位玩家用緊乜策略，並且作出適當嘅反應，而且一旦換咗第個對手，對付先前嗰個對手用嘅策略就可能會行唔通；所以喺國際象棋標準對局裏面，遊戲目標唔係要搵出一個正確答案；國際象棋以外嘅桌上遊戲同埋各式嘅 PvP 電子遊戲，都可以用同一道理想像。好似數獨等嘅遊戲就唔同，是但搵條跟規則設計好嘅數獨謎題，都梗會有正確答案。
不過對於「解謎遊戲嘅具體定義係乜」，二〇二〇年代嘅學界仲未達致完全一致嘅共識。

遊戲例子
一條普通嘅數獨謎題...... 同個答案（紅色嗰啲係由玩家填落去嘅數）。
睇埋：遊戲設計
呢個表唔完整，歡迎加料。
重要嘅解謎遊戲有以下呢啲：
情境猜謎，估吓某啲情況嘅真相嘅智力遊戲。
數學謎題，包括咗失蹤嘅正方形，同埋好多已經確定冇答案嘅不可能謎題。
算額，日本人喺匾額或者繪馬上面寫嘅和算問題
國際象棋解謎係關於國際象棋嘅謎題：想像畀一個棋盤狀態畀玩家睇，然後問佢「家陣你係白棋；輪到你行，要點行先至可以喺呢步唔會輸呢？」
機械智力玩具係需要配合實物道具（例如魔方、索瑪立方體或者孔明棋），要郁、轉或者砌埋一齊先可以達到目的嘅智力遊戲
拼圖
謎題鎖（英文：lock puzzle），有隱藏機關，唔容易打開嘅鎖。
秘密盒
滑塊類遊戲（例如數字推盤遊戲同倉庫番）
拼圖智力玩具（英文：tiling puzzle），例如七巧板、十五巧板
漢諾塔
Metapuzzle（英文：Metapuzzle），以其他智力遊戲做元素組成嘅智力遊戲。
紙筆遊戲謎題，例如連接點（英文：Connect the dots）同數織。
仲包括Nikoli出嘅好多邏輯益智遊戲，例如數獨、數迴（slither link）、數和（Cross Sums）、數橋（Hashiwokakero）等。
搵唔同
巡迴謎題（英文：Tour puzzle），例如迷宮。
文字類遊戲（英文：Word game），例如相同字母異序詞（anagram）、密碼、填字遊戲、猜單詞遊戲同找詞遊戲（英文：Word search）。
電子解謎遊戲
消除類遊戲，例如好出名嘅俄羅斯方塊就屬於呢個類型。
解謎平台遊戲，可以睇吓《Portal 系列》。
陣列

陣列（英文：array）喺程式編寫上係一種數據結構，概念上指可以用整數值嘅索引值隨機存取入面嘅嘢嘅串列。
狹義上，如果真係要隨機存取，陣列嘅元素（或者代表佢哋嘅某種代碼）要喺記憶體入面順序排列，而且每個元素（或者佢哋嘅代碼）要一樣大細、相同類型（例如 n 個整數或者 n 個浮點數等等），因為咁先可以用簡單嘅計算由索引嘅數值計出任何一件嘢嘅位置喺邊，例如 C 語系嘅陣列就係呢一種。
喺實際應用上，喺某一啲嘅程式語言（例如一啲手稿語言），元素嘅資料類型可能唔使一樣，或者喺某啲情況下隨機存取只係貎似隨機存取；呢類陣列可以視為一種抽象資料類型甚至一種物件。
陣列基本上係一種 1D 嘅結構，但係陣列入面嘅元素可以都係陣列。陣列入面放陣列，就得出 2D 嘅陣列；再將呢啲 2D 陣列放入 1D 嘅陣列，就得出 3D 嘅陣列，如此類推，就可以建立任何維度嘅陣列。
1D 嘅陣列概念上類似數學上嘅向量或者矩陣；2D 嘅陣列概念上類似數學上嘅矩陣。
喺大多數嘅程式語言，陣列都係一定有嘅基本資料類型，但係唔係一定；例如喺最基本嘅 Lisp 就只有串列，冇陣列。

索引值
喺好多嘅程式語言，陣列嘅索引都係由 0 開始計，呢個係因為如果由 1 開始數，就要減一先可以容易計啲嘢喺邊，但係 0 開始就唔使減，方便部電腦。但係某一啲嘅程式語言的確會由 1 開始數，甚至畀你自定邊個數開始數（例如 Pascal）。

1D 嘅例子
抽象咁舉個例子，下面呢張圖有一個 1D 嘅陣列，入面有 10 個元素（係乜類型嘅數據唔使理），索引係由 0 數到 9。如果呢個陣列叫 a，數學上呢十個元素就會叫 ，大部份程式語言則會寫成 a[0]、a[1]、a[2]⋯⋯a[9]。

2D 嘅例子
再舉個例子，今次係 2D，例如我哋有一個 5 × 5 嘅陣列⸺5 個橫行，每個橫行 5 個字符⸺就好似下面張圖咁。
如果我哋叫呢個陣列做 b，咁 b[0] 就會係第 0 橫行（即係 A N N A  ），而 b[0][0] 就會係第 0 橫行嘅第 0 個字符，亦即係話，
喺 b[0][0] 嗰件數據就會係 A，
喺 b[0][1] 嗰件數據就會係 N，
喺 b[0][2] 嗰件數據又會係 N，
如此類推。

Numpy 嘅例子
睇埋：Numpy
Python 本身其實並冇一種佢叫陣列嘅嘢，但係佢嘅 Numpy 函式庫就提供上面稱為狹義陣列嘅嘢；以下係陣列喺 Python 入面嘅一啲實現例子：
x = arr.array("i", [3, 6, 9, 12]) # 定義 x 呢個陣列，個陣列屬整數類型 ("i")，有 4 嚿數據。

y = x[0] # y 嘅值會變成同 x 第 0 嚿（數據嘅 index 由 0 數起）數據一樣，即係 y 會變成 3。

y = len(x) # y 嘅值會變成 x 嘅「長度」（有幾多件數據），喺呢個個案入面即係 4。

x.append(4) # 將 4 加入去 x 度，x 會變成 [3, 6, 9, 12, 4]。

x.pop(4) # 將 x 入面第 4 嚿數據剷走，即係會變返成 [3, 6, 9, 12]。

x.remove(3) # 將 x 入面值係 3 嘅數據剷走，即係會變成 [6, 9, 12]。

del x[0] # 將 x 入面第 0 嚿數據剷走，即係會變成 [9, 12]。

x.clear() # 將 x 入面嘅數據冚唪唥清走嗮，即係會變成 []。
飛夢

飛夢（映画）（英文：FREE DREAM）係個澳門嘅影視娛樂牌子，屬於飛夢映畫有限公司（葡文：Companhia de Produção de Filmes Free Dream Limitada；英文：Free Dream Films Production Company Limited），檔架步叫做飛夢映畫工作室（英文：FREE DREAM Production Studio）。
間公司喺2012年成立，主要係整啲商業宣傳片、廣告、藝人MTV或者電影等；其工作室係由一班好鍾意電影嘅後生仔靠「尋夢，追夢，完夢」嘅理念組織而成，隨著呢個團隊嘅成員開始投身社會，飛夢映畫亦開始嘗試用商業嘅模式去推動澳門影視文化嘅發展，佢哋嘅核心目標係希望將澳門嘅影像創作帶到去其他地方。
飛夢喺2019年製作頭一套電影長片《熱唱吧》，喺2021年公映。

歷史
另外有條子頻道叫「飛夢嘅後現代生活」，以訪談、清談、飲食節目為主。
2019年製作電影長片《熱唱吧》，喺2021年上畫。
到2021年，YouTube訂閱人數已過十萬。
2023年，製作微電影《十年前的我們 Still us》，紀念成立十年。
黎美萱

黎美萱（英文：Michelle Lai，1996年5月15號—），係香港女藝人，出身香港浸會大學電影學院，主修表演技巧。佢2013年開始就幫港台電視拍節目，而家做緊《日常8點半》外景主持，2019年更參與拍ViuTV電視劇。另外，佢2017年參選過香港小姐，但入唔到最後12強。《全民造星IV》第一輪96強止步。
黃華和

黃華和（英文：Jimmy Wong）係香港男演員，1992年出道，拍過唔少電影，出名演出包括《新不了情》、《一九四九之劫後英雄傳》噉，而佢最大特徵係有一頭白髮，所以有個綽號叫「白頭佬」。

演出
呢個表唔完整，歡迎加料。
黃兆祺

黃兆祺（英文：Wong Siu Ki，1991年3月20號—），筆名渾水，係香港財經評論員同專欄作家，香港中文大學經濟學學士畢業，2017年開始出書。

生涯
2014年，黃兆祺從香港中文大學畢業，攞到經濟學學士學位，由教授提名推薦，之後喺投資銀行工作，入咗大行法巴投資銀行做嘢。喺股票市場贏咗八位數字之後，就辭咗份工，開始全職炒股票。2015年12月，佢出任家夢控股（壹家壹品）執行董事，成為香港最年輕嘅上市公司執行董事。
2017年，黃兆祺寫咗佢第一本書《殼股財技》，由天窗出版社出版。
2018年開始，黃兆祺投資數位媒體平台，透過寫專欄來針砭時弊。到咗2019年，反送中運動期間，黃協助查證網上資料同訊息、製作文宣。根據台灣網路數據分析公司QSearch針對反送中議題嘅分析報告，佢個專頁嘅影響力排第23名，個人專頁當中排第5名。
2020年8月10號，壹傳媒創辦人黎智英被捕，香港警務處國家安全處搜查壹傳媒大樓，導致壹傳媒股價急跌百分之16。黃兆祺嗰日中午喺Facebook專頁表示自己喺股價0.078港元嘅低位買入122萬股壹傳媒股票，成本價9.5萬港元，又分享買入截圖，形容自己舉動係「非理性決定」，「純粹係共存亡」，佢話會將獲利捐出幫助香港中文大學學生，佢又話，自己保留一手股票，「希望做你哋（壹傳媒）永遠嘅股東」。
2020年12月8號，黃兆祺出席香港電台節目《視點31》時，話要「先禮後兵」，送咗小菊花畀新民黨主席葉劉淑儀，又大讚葉劉「對腳好修長」，而葉劉就回禮一本《財富》雜誌。網上作家葉朗程事前喺Facebook表示如果黃喺節目中對葉太講「我覺得你對腳真係好靚」，就會捐出1萬蚊去黃兆指定嘅慈善基金或傳媒機構。節目翌日，葉朗程喺Facebook話會捐20339蚊去黃指定嘅精神健康基金會，有網民抽水話係「渾水摸儀」、「支持人善腳美」。
馬淵東一

馬淵東一（粵拼：maa5 jyun1 dung1 jat1；日文：馬淵 東一(Mabuchi Tōichi)；1909年1月6號—1988年1月8號）係日本籍臺灣人類學者。

生平
馬淵東一喺日本千葉縣出世，昭和6年（1931年）喺臺北帝國大學文政學部史學科畢業。佢由學生時代已經被台灣原住民文化吸引，每年暑假入山進行田野調查，畢業之後留校做助教，後來升到副教授，戰後返到日本，做過東京都立大學等校教授。
馬淵東一喺臺灣長達18年，調查對象鎖定於鄒族同布農族，調查內容著重於社會構造、宗教、咒術等，尤其是神話宗教儀式或同社會組織嘅關係。佢曾主張臺灣原住民文化同南洋、琉球等地文化有關連。佢喺臺灣進行原住民田野調查所寫嘅好多著作都已經成為臺灣而家研究人類學同民族學嘅重要參考文獻。
馬淵東一對臺灣好有感情，死後葬喺臺灣台東縣池上鄉。
馬維業

馬維業，香港親中派文化創意產業人士，越世代創新媒體董事總經理。

政治立場
佢係香港親中派人士，不時參與一啲支持一帶一路同埋大灣區發展嘅項目。
馮博

馮博（粵拼：fung4 bok3；英文：M.E Feng；1989年7月3號—）係中國大陸嘅男歌手，廣東湛江人，2006年因為喺加拿大溫哥華參加過紅人館歌唱大賽攞咗冠軍而出名。2010年參加過由湖南衛視主辦嘅《快樂男聲》節目重入咗廣州賽區50強。2012年參加過廣東電視台珠江頻道主辦嘅《咪王爭霸》節目攞咗總冠軍。
2016年夏喺珠江頻道嘅《百萬挑戰》節目出過鏡。
爬蟲類

爬蟲類（正寫爬行類）係脊索動物之中嘅爬蟲綱（又叫蜥形綱）嘅所有物種嘅通稱，係世界上最古老嘅陸上脊椎動物。原始嘅品種大約喺3億4000萬年前就開始出現，比起人嘅200萬年早好多。佢哋同魚一樣，都係冷血動物。有啲品種食肉，有啲品種食菜。大多數卵生或卵胎生，生啲有革質外皮嘅蛋，由蛋發育成幼仔唔需要經過幼體期。表皮有鱗片，可以阻止體液流失。
爬蟲類而家有至少6000種。恐龍死咗之後，就剩低4個目：鱷目、喙頭目、有鱗目同龜鱉目。除咗海龜返去海之外，其他都係陸生。

研究史
睇埋：顱頂
19世紀末《新拉魯斯圖鑑》中嘅爬行動物插圖，留意當中包含兩棲動物（鱷魚下方）
13世紀嗰陣，歐洲人將「爬蟲類」定義為一眾生蛋生物嘅大雜燴，包括「蛇、各種怪物、蜥蜴、雜類兩棲動物同蟲」，呢個分類喺博韋嘅《自然之鏡》有記載。
到咗18世紀，分類學一開始就將爬蟲同兩棲動物歸埋一類。來自物種稀少嘅瑞典嘅卡爾·林奈，見慣極北蝰同草蛇喺水中覓食，於是喺佢嘅《自然系統》入面將所有爬蟲同兩棲動物歸入綱「第三綱——兩棲類」。
嗰陣時「爬蟲」同「兩棲」呢兩個詞基本上可以互換，法國人較鍾意用源自拉丁文「repere」（爬行）嘅「reptile」。約瑟夫·尼古拉斯·勞倫蒂第一個正式用「Reptilia」呢個學名，將林奈嘅分類擴展到更多爬蟲同兩棲動物。到咗今日，兩類生物仲係經常被歸入爬蟲學同一門類。
1770年喺馬斯垂克石灰岩礦場發現嘅「洪水前怪物」——滄龍屬（當代版畫）
直到19世紀初，學者先至搞清楚爬蟲同兩棲其實好唔同。1825年，皮埃爾·安德烈·拉特雷耶為兩棲類設立「Batracia」綱，將四足動物分成爬蟲、兩棲、鳥同哺乳四綱。英國解剖學家托馬斯·亨利·赫胥黎將呢個定義發揚光大，仲同理查·歐文一齊將「Reptilia」擴展到包含各種化石「洪水前怪物」，例如恐龍同似哺乳嘅（合弓綱）二齒獸。不過呢個唔係唯一分類法：1863年佢喺皇家外科醫學院嘅亨特講座中，將脊椎動物分成哺乳類、蜥形類（Sauroid）同魚形類（Ichthyoid，包含魚同兩棲），後來提議用蜥形綱同魚形綱稱呼後兩者。1866年，海克爾證實可以按繁殖策略區分脊椎動物，並指出爬蟲、鳥同哺乳類因羊膜卵而聯繫起嚟。
1916年，埃德溫·斯蒂芬·古德里奇再用「蜥形綱」（Sauropsida，意為「蜥蜴面」）同「獸形綱」（Theropsida，意為「野獸面」）嚟區分蜥蜴、鳥類同親戚（蜥形綱），以及哺乳類同已滅絕親戚（獸形綱）。古德里奇用咗心臟血管結構同前腦特徵等證據支持呢個分法。據佢所講，兩大類都係從原始嘅「原蜥類」（Protosauria）演化出嚟，而原蜥類包含咗而家被視似爬蟲嘅兩棲動物同早期爬蟲。
1956年，D·M·S·華生發現兩大類好早就分家，於是將古德里奇嘅原蜥類拆開歸入兩邊，並重新定義蜥形綱同獸形綱嚟排除鳥同哺乳類。佢嘅蜥形綱包含前棱蜥目、始鱷目、米勒古蜥科、龜鱉目、有鱗目、喙頭目、鱷目、槽齒目（並系嘅原始主龍類）、非鳥恐龍、翼龍目、魚龍目同鰭龍超目。
19世紀末出現過多個爬蟲綱定義。例如1896年理查·萊德克列出嘅生物特徵包括單一枕骨髁、由方骨同關節骨形成嘅頜關節，以及特定脊椎特徵。呢啲特徵所指嘅動物——即係除咗哺乳類同鳥類嘅羊膜動物——到今日仍被視為爬蟲。
最早嘅爬蟲有無孔型顱頂，見於二疊紀物種大鼻龍屬
除咗合弓/蜥形分法，另一種分類係按顳顬孔數量同位置將爬蟲分四亞綱。呢個分類由亨利·費爾菲爾德·奧斯本提出，經阿爾弗雷德·羅默嘅經典《古脊椎動物學》完善普及。四亞綱如下：
無孔類 – 無顳孔 – 大鼻龍類同龜鱉目
合弓綱 – 一個低位顳孔 – 盤龍目同獸孔目（即「似哺乳爬行動物」）
調孔類 – 一個高位顳孔（位於眶後骨同鱗骨上方）– 原龍目同海洋鰭龍超目、魚龍目（奧斯本稱之為側孔類）
雙孔類 – 兩個顳孔 – 大多數爬蟲，包括蜥蜴、蛇、鱷目、恐龍同翼龍目
調孔類嘅範圍一直唔明確。魚龍類曾被認為獨立於其他調孔類，並沿用舊名側孔類。後嚟側孔類多數被廢棄（魚龍類被歸入調孔類或列為地位未定）。不過，四亞綱（若將調孔類併入雙孔類則為三亞綱）分類喺20世紀非專業領域仍廣泛使用。近期研究多已棄用此分法，尤其係發現無孔特徵廣泛出現於唔同類群，證明呢個特徵冇分類價值。

譜系學與現代定義
到21世紀初，古脊椎動物學界開始採用支序分類學，要求所有類群必須係單系群。傳統定義嘅爬蟲係並系群，因為排除咗鳥同哺乳呢兩個從恐龍同獸孔目演化出嚟嘅類群。鳥類同鱷目嘅親緣關係，比鱷目同其他現存爬蟲更近。科林·塔奇寫道：
哺乳類係一個演化支，所以支序學家樂於接受傳統分類「哺乳綱」；鳥類同樣係演化支，公認屬於「鳥綱」。實際上，哺乳綱同鳥綱都係羊膜動物大演化支之下嘅子支。但傳統「爬蟲綱」唔係單系群，只不過係羊膜動物除去哺乳綱同鳥綱嘅剩餘部分。佢唔可以用共有衍徵正確定義，只能靠「有啲咩同冇啲咩」嚟界定：爬蟲就係冇毛冇羽毛嘅羊膜動物。支序學家最多會話，傳統爬蟲綱係「非鳥非哺乳嘅羊膜動物」。
雖然早有學者提議用單系嘅蜥形綱取代並系嘅爬蟲綱（蜥形綱包含鳥類），但呢個名一直冇被廣泛採用，即使用咗都唔統一。
鬆獅蜥骨骼標本（骨骼學博物館展品）
1988年，雅克·戈捷提出用節點為基礎嘅冠群定義爬蟲綱為單系群，包含龜、蜥蜴、蛇、鱷同鳥類，以及佢哋嘅共同祖先同所有後代。雖然呢個定義接近現今共識，但當時未完全理解龜類嘅位置，所以仍有不足。之後重大修訂包括將合弓類移出爬蟲，以及將龜歸入雙孔類。戈捷1994年同勞倫與雷茲1995年將蜥形綱定義得更廣，涵蓋中龍科同嚴格意義嘅爬蟲。
之後唔少學者提出過其他定義。2004年，莫德斯托同安德森按《PhyloCode》標準發表首個新定義。佢哋檢視多個舊定義後提出修訂版，希望保留傳統內容同時維持單系性。佢哋將爬蟲綱定義為：所有喺演化樹上更接近敏捷蜥（Lacerta agilis）同尼羅鱷（Crocodylus niloticus）而唔係智人（Homo sapiens）嘅羊膜動物。呢個基幹定義等同常用嘅蜥形綱定義，因「爬蟲」更廣為人知，所以用嚟替代蜥形綱。同過往定義唔同，呢個定義包含鳥類，因為鳥類屬於蜥蜴同鱷魚嘅演化支。

龜類嘅位置
龜類嘅分類位置一直好有爭議。傳統上龜被認為同原始無孔類近緣，但分子研究多數支持龜屬於雙孔類。截至2013年，已有三種龜完成基因組測序，Template:Update needed結果顯示龜類係主龍類（包含鱷魚、非鳥恐龍同鳥類）嘅姐妹群。不過，韋恩堡同桑切斯-維拉格拉（2009年）對器官發生時序嘅比較分析支持龜類屬於蜥形綱中獨立於蜥類嘅演化支。
蛇

蛇（粵拼：se4，英文：snake）係種動物，身長有鱗冇腳。西洋動物分類係爬蟲類，唐人傳統上歸佢入蟲一類。除咗南極洲之外，所有大陸都有蛇。
蛇肉可以食用同藥用，蛇皮可以做袋。有啲蛇有毒，唔少文化，見蛇都敬而遠之。
以下係經調整後更貼近地道粵語嘅版本，修正可能嘅官話殘留，並強化粵語用詞同語感：

分佈
全球蛇類大概分佈圖
而家已知約莫有3,900種蛇，北到北極圈內嘅斯堪嘅納維亞，南至澳洲都搵到佢哋蹤影。除咗南極洲，蛇喺各大洲同海洋都有蹤跡，連亞洲喜馬拉雅山脈16,000呎（約4,877米）高嘅地方都見到蛇蹤。:143不過好似愛爾蘭、冰島同紐西蘭呢啲島就完全冇蛇（雖然紐西蘭北面水域間中會有黃肚海蛇同藍環海蛇游過）。

行為同生活習性
一條喺奧克拉荷馬州木條堆度蜷埋嘅蛇。2018年尾秋，個園丁推開木糠堆發現佢正喺度冬眠。

過冬狀態
一條蛇蜷喺樹窿
喺凍到蛇頂唔順嘅地區，本地蛇會進入冬眠。同哺乳動物瞓覺式冬眠唔同，蛇冬眠時醒瞓但唔郁。佢哋可能獨自躱喺地窿、石堆或者爛樹幹，又或者成羣躱埋一齊過冬。[未記出處或冇根據]

食嘢習慣
食蛋蛇吞緊隻蛋黑鞭蛇捉緊條蛇蜥 東部豬鼻蛇豎起個頭嚇人
所有蛇都係食肉獸，捉蜥蜴、青蛙、其他蛇、細隻哺乳動物、雀仔、蛋、魚、螺、蟲同昆蟲等嚟食。:81蛇冇得咬爛食物，一定要成隻吞。食乜嘢取決於身形——例如細條蟒蛇可能食蜥蜴同老鼠，大條就可以吞細隻鹿或者羚羊。[未記出處或冇根據]
蛇嘅下巴結構好靈活。同人以為嘅「甩骹」唔同，佢哋下半截下巴兩邊唔係實嘅，加上頭骨多個關節，令到蛇可以張大個口吞落畀佢自己身型更粗嘅獵物。例如食蛋蛇特化到可以吞大過個頭嘅蛋，雖然冇牙，但靠脊骨內側嘅骨突整爆蛋殼。:81
大部分蛇乜都食，但有啲專食特定嘢：眼鏡王蛇同澳洲環紋蛇專食其他蛇；鈍頭蛇科右邊牙多過左邊，方便挖順時針螺旋嘅螺殼。:184
有啲蛇用毒液殺獵物先食，有啲用纏身勒死獵物，仲有啲就生吞活剝。:81
食完嘢後，蛇會攤抖方便消化，特別係食咗大餐之後，成條腸會縮細慳能量，48個鐘內先恢復全力運作。作為凍血動物，環境溫度好緊要——最啱消化係攝氏30度（華氏86度）。南美響尾蛇消化時表皮溫度會升成1.2°C。如果食飽後受驚，蛇通常會嘔返獵物出嚟方便走佬。正常情況下，消化好高效，除咗獵物毛髮同爪甲會同尿酸一齊屙出，其他嘢都會畀酶分解吸收。[未記出處或冇根據]

豎頸同噴毒
眼鏡蛇科會豎起頸部嚇人，主要靠肋骨肌肉控制。豎頸時可能跟住噴毒同發出「嘶嘶」聲。研究顯示圈養眼鏡蛇豎頸時會挺高13–22%身長。

點樣郁動
蛇冇腳但識多種移動方式，每種模式截然不同，轉換時會突然變招。

側邊波浪形
蛇爬過嘅痕跡
呢個係水中唯一移動方式，亦係陸地最常用。蛇身左右扭動形成向後推嘅波浪，睇落快但實測極少快過每秒兩個身長。耗能同同體重蜥蜴跑步差唔多。
陸上用呢招時，蛇身向後嘅波浪推住環境接觸點（例如石頭、樹枝）借力向前。最理想係每蛇身長有約8個接觸點。波浪速度同蛇速一致，令蛇可以穿過密林窄窿。
游水時波浪愈後愈大，向後傳得快過蛇。水陸波浪雖然似，但肌肉運作模式唔同，算係兩種招式。所有蛇識向前游，但得海蛇識向後游。

側身蛇行
細條角響尾蛇側行
黃頷蛇科、眼鏡蛇科同蝰蛇科喺冇嘢借力嘅地方（例如泥灘、沙丘）用呢招。側行時單邊身貼地，另一邊提起滾動前進。靠頭部借力地面，跳躍式移動，留低勾形痕跡。呢招慳電過蜥蜴行路三倍，同沙地熱唔熱冇關。[未記頁數]

手風琴式
喺窿罅等窄位，蛇用後半身頂住牆，前半身伸前固定再拉後半。呢招好嘥電（比波浪式多七倍），因為要不停停低同撐住牆。[未記出處或冇根據]

樹上移動
金花蛇爬花
樹蛇按品種同樹皮紋理揀招式。滑溜樹枝用手風琴式，有嘢揳手就用波浪式。同有腳動物相反，蛇喺幼枝多雜物環境更快。
東南亞金花蛇會喺樹枝彈出，展開肋骨靠波浪滑翔。可以控製滑翔幾百米，仲識空中轉彎。

直線蠕動
最慢嘅方式，蛇身唔打橫彎，腹鱗逐塊提起前移。<ref name = "Cogger176">蟒蛇、蚺同蝰蛇常用呢招靜靜雞接近獵物。<ref name = "Cogger177">
梁銘言

梁銘言，香港無政黨立場人士，曾經參選2011年香港區議會選舉。
Typeduck

TypeDuck 打得粵拼輸入法，簡稱Typeduck，係由香港教育大學語言學及現代語言系研發，由劉擇明博士負責嘅粵拼輸入法，部分版本基於中州韻輸入法引擎。呢隻輸入法支持輸入聲調、少量容錯（例如可以打y而唔打粵拼標準嘅j）同混合英語輸入。

設計
TypeDuck設計者主張，因為TypeDuck嘅目標用户亦包括香港非粵語母語嘅少數族裔，所以佢加入咗參考英語 、印地語 、印尼語 、尼泊爾語同烏爾都語嘅翻譯提示功能，方便非粵語母語者輸入同學習粵拼。
植物

植物（粵拼：zik6 mat6）係生物嘅一種主要形態，好似花、草、樹、木、叢、藤、蕨、地衣、藻、苔蘚都係植物。據估計而家一共有成35萬種植物。直至2004年，其中287,655個物種已經俾人確認，有258,650種開花植物同15000種苔蘚植物。
植物可以靠太陽光或其他生物做營養為生。多數植物都利用佢自己嘅葉綠素，透過光合作用整營養出嚟。

定義
蕨類植物
古希臘人阿里士多德將生物區分成植物（通常唔會郁）同動物（識周圍走去搵嘢食）兩種。響林奈系統裏面，就俾佢分為植物界同動物界兩界。原先一啲真菌同幾種藻類都被歸納入去，之但係無論響專業方面，定抑或響普通人眼中，好難對「植物」作完美而極之明確嘅界定。
當使用林奈對「植物界」呢一個概念嗰陣，通常會係指三種概念嘅其中一種。由細至大，呢三個類群會係：
有胚植物，係最狹義嘅植物範疇。
綠色植物，由有胚植物、輪藻門（好似車軸藻）同綠藻門（例如石蓴）所組成。呢一個分支係呢篇文嘅最終定義。
泛植物，由綠色植物、紅藻同灰色藻所組成。呢個係定義最廣闊嘅植物分支，包含咗大多數響遠古時代直接吞噬藍菌而得到葉綠體嘅真核生物。

多樣性
據估計而家全世界大約有350,000個植物物種，可以分類為種子植物、苔蘚植物、蕨類植物同蕨類相關。直至2004年，其中287,655個物種已經被確認，有258,650種開花植物、16,000種苔蘚植物、11,000種蕨類植物同8,000種綠藻。

成長
植物嘅成長通常係靠光合作用解決。植物會利用太陽光作為能源，將大氣層嘅二氧化碳轉化成糖。呢啲糖分會成為植物嘅主要結構成份。植物同時要利用泥土取得水份、氮、磷等等基本養分。當然氧氣亦係唔可以缺少嘅。
葉係植物行使光合作用嘅主要部位。

影響成長嘅因素
植物嘅基因：佢絕對會影響植物本身嘅成長，例如大麥有啲品種可以響110日之內成熟，但響其他相同嘅環境底下，就會生得比較慢，需要155日。
環境因素：亦即係溫度、水、光同泥土裏面嘅養分等等。
其他生物嘅存在：植物會同其他植物爭空間、水份、光線同養分。植物可以互相搏到冇一個能夠單獨成長。
簡單嘅植物好似藻類，條命通常會好短。其他植物就可以按佢嘅季節性成長模式，分成以下幾種：
一年生植物：響一年裏面成長，並且繁殖嘅植物。
二年生植物：響二年裏面成長嘅植物，通常會響第二年時候繁殖。
多年生植物：成長好多年，一旦成熟之後，會持續繁殖落去。

植物細胞
内文：Plant cell
植物細胞結構
植物細胞有啲好獨特嘅嘢係其他真核細胞（好似動物嗰啲）冇嘅。呢啲嘢包括大大嚿注滿水嘅中央液泡、葉綠體，同埋堅韌又夠彈性嘅細胞壁，佢係喺細胞膜出邊嘅。葉綠體係由以前嘅內共生作用演變出嚟，即係非光合作用細胞同埋光合作用藍藻細菌攬埋一齊。細胞壁主要係纖維素整嘅，佢令到植物細胞可以吸水脹卜卜都唔會爆開。液泡就畀細胞可以變大細，但係細胞質嘅量就唔使變。

植物結構
想知多啲：Plant anatomy同Plant morphology
種子植物嘅解剖結構。 1. 地上枝系統。 2. 根系統。 3. 下胚軸。 4. 頂芽。 5. 葉片。 6. 節間。 7. 腋芽。 8. 葉柄。 9. 莖。 10. 節。 11. 主根。 12. 根毛。 13. 根尖。 14. 根冠
大多數植物都係多細胞嘅。植物細胞會分化成唔同嘅細胞類型，形成組織，好似有維管束組織，入面有葉脈同埋莖嘅木質部同韌皮部，仲有啲器官有唔同嘅生理功能，好似根咁，用嚟吸水同埋礦物質，莖就用嚟支撐同埋運送水同埋合成嘅分子，葉就用嚟做光合作用，花就用嚟繁殖。

光合作用
内文：Photosynthesis
植物會進行光合作用，用光攞到嘅能量嚟製造食物分子（糖）。植物細胞嘅葉綠體入面有葉綠素，葉綠素係綠色色素，用嚟捉住光嘅能量。光合作用嘅頭尾化學方程式係：
6
CO
2
+
6
H
2
O
→
light
C
6
H
12
O
6
+
6
O
2
{\displaystyle {\ce {6CO2{}+6H2O{}->[{\text{light}}]C6H12O6{}+6O2{}}}}
噉樣會搞到植物釋放氧氣去大氣層。綠色植物提供咗世界上好多分子氧，光合藻類同埋藍藻細菌都有貢獻。
有啲植物後來變成寄生生活方式，佢哋可能會冇咗做光合作用同埋生產葉綠素嘅基因。

生長同修復
植物嘅生長係由植物嘅基因組同埋佢嘅物理同生物環境互動決定嘅。 物理或者非生物環境嘅因素包括溫度、水、光、二氧化碳，同埋泥土入面嘅養分。 影響植物生長嘅生物因素包括逼爆、食草、有益嘅共生細菌同埋真菌，仲有昆蟲或者植物疾病嘅攻擊。
霜凍同埋脫水會整傷或者整死植物。有啲植物嘅細胞質入面有抗凍蛋白、熱休克蛋白同埋糖，令到佢哋可以頂得順呢啲壓力。 植物不停咁受到一連串物理同生物壓力嘅影響，呢啲壓力會搞DNA損壞，但係佢哋可以頂得住，仲可以修復好多呢啲損壞。

繁殖
内文：Plant reproduction
植物繁殖係為咗生啲後代，無論係有性繁殖，用到配子，定係無性繁殖，用到普通嘅生長。好多植物兩種機制都用。

有性
所有類型嘅植物都喺世代交替，單倍體 (n) 配子體（上）同埋 雙倍體 (2n) 孢子體（下）之間交替
當植物進行有性繁殖嗰陣，佢哋嘅生命週期好複雜，涉及世代交替。其中一代，孢子體，佢係雙倍體（有兩組染色體），會生出下一代，配子體，佢係單倍體（有一組染色體）。有啲植物都會通過孢子進行無性繁殖。喺一啲唔開花嘅植物，好似苔蘚噉，有性配子體組成咗大部分睇得到嘅植物。 喺種子植物（裸子植物同埋開花植物）入面，孢子體組成咗大部分睇得到嘅植物，而配子體就非常之細。開花植物用花嚟進行有性繁殖，花入面有雄性同雌性嘅部分：呢啲部分可以喺同一朵花入面（雌雄同花），喺同一樖植物嘅唔同花上面，或者喺唔同嘅植物上面。雄蕊製造花粉，花粉產生雄性配子，佢哋會入到胚珠，令到雌性配子體嘅卵細胞受精。受精作用喺心皮或者子房入面發生，子房會發育成果實，果實入面有種子。果實可以成個散播出去，或者佢哋可能會裂開，啲種子就單獨散播。

無性
Ficinia spiralis 用走莖喺沙入面無性繁殖。
植物通過生長好多唔同嘅結構嚟進行無性繁殖，呢啲結構可以生長成新嘅植物。最簡單嘅情況，好似苔蘚或者地錢呢啲植物，可以摣爛佢哋做幾嚿，每一嚿都可以重新生長成完整嘅植物。用插枝嚟繁殖開花植物都係類似嘅過程。好似走莖呢啲結構令到植物可以生長到覆蓋一個區域，形成一個無性繁殖系。好多植物都會生長儲存食物嘅結構，好似塊莖或者鱗莖，佢哋每個都可以發育成一樖新嘅植物。
有啲唔開花嘅植物，好似好多地錢、苔蘚同埋一啲石松，仲有少少開花植物，會生長細細嚿嘅細胞團，叫做芽胞，佢哋可以甩出嚟同生長。

抗病性
内文：Plant disease resistance
植物用模式識別受體嚟識別病原體，好似會搞到植物病嘅細菌噉。呢個識別會觸發保護反應。第一批發現嘅呢啲植物受體係喺水稻同埋喺 擬南芥 度發現嘅。

基因組學
想知多啲：Plant genome
植物嘅基因組係所有生物入面最大嘅一啲。 最大嘅植物基因組（就基因數量嚟講）係小麥（Triticum aestivum）嘅基因組，估計佢編碼咗≈94,000個基因，幾乎係人類基因組嘅5倍咁多。第一個畀人排序嘅植物基因組係 擬南芥 嘅基因組，佢編碼咗大約25,500個基因。 就DNA序列嘅長度嚟講，最細嘅已發表基因組係食肉狸藻（Utricularia gibba）嘅基因組，得82 Mb（雖然佢都係編碼咗28,500個基因），而最大嘅係嚟自歐洲雲杉（Picea abies）嘅基因組，超過19.6 Gb（編碼咗大約28,300個基因）。